140 રનના સામાન્ય ટાર્ગેટનો પીછો કરવા ઉતરેલી CSKની ટીમ માટે લક્ષ્ય દેખાતો હતો તેટલો આસાન ન રહ્યો. પ્રથમ ઓવરમાં જ શેન વૉટસન(0) અને ચોથી ઓવરમાં સુરેશ રૈના (22) અને અંબાતી રાયડૂ (0) ઉપરાછાપરી બે બોલમાં આઉટ થતા ચેન્નઈ પરાજયની અણી પર આવી ગઈ હતી. સ્થિતિ તો ત્યારે કપરી બનતી દેખાઈ જ્યારે કેપ્ટન મહેન્દ્ર સિંહ ધોની (9), ડ્વેન બ્રાવો (7) અને રવિન્દ્ર જાડેજા (3) પણ સસ્તામાં પેવેલિયન ભેગાં થઈ ગયા. એક સમયે ટીમનો સ્કોર 6 વિકેટે 62 રન થઈ ગયો હતો અને રિક્વાયર્ડ રેટ પણ 10 રનની ઉપર નીકળી ગયો હતો. આવામાં ઓપનર ફાફ ડુ પ્લેસિસ એક છેડો સાચવીને બેટિંગ કરી રહ્યો હતો. 92 રનના સ્કોરે ટીમની વધુ એક વિકેટ પડતા CSKનો પરાજય લગભગ નક્કી જણાવા લાગ્યો, પણ ફાફા ડુ પ્લેસિસે શાનદાર 67 રનની અણનમ ઈનિંગ રમી મેચ પલટી નાખી હતી. દસમા ક્રમે બેટિંગમાં આવેલા શાર્દુલ ઠાકુરે 5 બોલમાં 15 રનની નિર્ણાયક ઈનિંગ રમી હતી. ચેન્નઈએ 18 બોલમાં 43 રન કરવાના હતા અને તેની પાસે માત્ર બે જ વિકેટો હતા. આવામાં ડુ પ્લેસિસ અને ઠાકુરે 13 બોલમાં જ 43 રન ઝૂડી કાઢ્યા અને 5 બોલ રહેતા જ ટીમને જીત અપાવી દીધી.